STIŽE EU NOVAC Kreće projekt vrijedan više od pola milijarde kuna

Tvrtka Piškornica prijavila se u četvrtak za dodjelu bespovratnog EU novca za gradnju regionalnog centra za gospodarenje otpadom kod Koprivnice.

Projekt je dobio zeleno svjetlo svih mjerodavnih hrvatskih i europskih tijela te se uskoro očekuje potpisivanje ugovora o dodjeli novca. Iz EU fondova osigurano je bespovratnih 314 milijuna kuna, a država će osigurati još oko 90 milijuna kuna.

Riječ je, dakle, o ukupnom iznosu od 404 milijuna kuna. Kad se tome doda i PDV, svota se penje na 505 milijuna kuna.

Oko 518.000 stanovnika

“Nakon odluke o dodjeli sredstava i potpisivanja ugovora, pokrenut će se postupak javne nabave za projektiranje i izgradnju RCGO-a Piškornica, kao i postupci javne nabave za ugovaranje usluga informiranja i vidljivosti, tehničke pomoći i upravljanja projektom”, priopćili su iz Piškornice.

Izgradnjom Piškornice planira se unaprijediti sustav održivog gospodarenja otpada na području sjeverozapadne Hrvatske, koje obuhvaća ukupno oko 518.000 stanovnika, navodi se u prijavi.

Direktori Piškornice Mladen Ružman i Marijan Blažok / Foto: DANICA.HR

“Predmet poziva za prijavu projekta je izgradnja Regionalnog centra za gospodarenje otpadom Piškornica i dvije pretovarne stanice (Poljana Biškupečka i Gubaševo) za potrebe obrade i zbrinjavanja miješanog komunalnog otpada na području Koprivničko – križevačke, Krapinsko – zagorske, Međimurske i Varaždinske županije“, piše u pozivu.

Bespovratna sredstva

“Dovršetkom izrade sve projektno – tehničke dokumentacije koja je uključivala i ishođenje lokacijske dozvole, završeni su svi pripremni postupci.

Ministarstvo zaštite okoliša i energetike objavilo je 4. srpnja poziv za prijavu projektnog prijedloga za dodjelu bespovratnih sredstava iz kohezijskog fonda Europske unije.

Rok za podnošenje prijave je do 20. srpnja, ali projekt je Piškornica poslala u sustav eFondovi već 8. srpnja, u četvrtak”,, ističu u Piškornici.

Radovi na izgradnji regionalnog centra na području općine Koprivnički Ivanec trebali bi krenuti iduće godine, a bit će dovršeni najkasnije do 2024. godine.

Objava STIŽE EU NOVAC Kreće projekt vrijedan više od pola milijarde kuna pojavila se prvi puta na Danica.hr.